Waqt li għaddejja l-argumenti dwar il-kumpaniji ta' Konrad Mizzi u Keith Schembri tal-Kasco fil-Panama tajjeb li nħarsu ftit lejn l-aġenda tal-Parlament. Fiha hemm item pendenti bl-isem ta' abbozz ta' liġi dwar l-Istandards fil-ħajja pubblika . Dan l-abbozz ta' liġi japplika għall-membri parlamentari [bħal Konrad Mizzi] u għal persuni impjegati [bħal Keith Schembri tal-Kasco]. Il-Gvern ilu kwazi sentejn ikaxkar saqajh dwar din il-liġi għax minkejja li kien hemm qbil unanimu dwarha fis-Select Committee, din baqgħet fuq l-ixkaffa. Kieku Joseph Muscat serju u verament jemmen dak li qed jgħid, kieku din il-liġi ilha approvata. Kieku l-liġi dwar l-istandards fil-ħajja pubblika ġiet approvata diġa inħatar Kummissarju għall-Istandards fil-Ħajja Pubblika li għada it-Tnejn kien jibgħat għal Konrad u Keith Schembri tal-Kasco u jitlobhom spjegazzjoni dettaljata dwar il-kumpanija tagħhom fil-Panama u jiftaħ investigazzjoni immedjatament. Imma kieku ............. jibqa' kieku .............. għax Joseph u l-Partit Laburista fil-Gvern għadhom qed ikaxkru saqajhom.